Diari Oficial de la Generalitat Valenciana


Sumari del DOGV 5519, del 24-05-2007 (2007/6455)

ORDE de 8 de maig de 2007, del conseller de Justícia, Interior i Administracions Públiques, per la qual s'estableixen les bases i es convoquen les ajudes a les mancomunitats de la Comunitat Valenciana en l'exercici 2007
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5519

Data del DOGV
:   24-05-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/6455


Data del document
:   08-05-2007

Organisme emissor
:   Conselleria de Justícia, Interior i Administracions Públiques

Tipus de document
:   Ordre

Anàlisi jurídica

 Descriptors 

:   * suport econòmic
    * associació de municipis
    * administració local
    * ajuda pública

ORDE de 8 de maig de 2007, del conseller de Justícia, Interior i Administracions Públiques, per la qual s'estableixen les bases i es convoquen les ajudes a les mancomunitats de la Comunitat Valenciana en l'exercici 2007 [2007/6455]
Configurades com a associacions lliures i voluntàries de municipis per a l'execució d'obres i serveis de la seua competència, les mancomunitats de municipis constitueixen un instrument de gran utilitat per a garantir als ciutadans la major qualitat possible en la prestació dels serveis municipals, especialment en els supòsits de xicotets municipis o en aquells casos de serveis de major complexitat tècnica o superior cost econòmic.
Per això, fent ús de les facultats que em confereix la Llei 5/1983 de 30 de desembre, del Consell, modificada per les lleis 1/2002 de 26 de febrer, i 12/2007, de 20 de març, i el Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, així com el Decret 153/2005, de 28 d'octubre, del Consell de la Generalitat, pel qual s'aprova el Reglament Orgànic i Funcional de la conselleria de Justícia, Interior i Administracions Públiques.
ORDENE
Article 1. Convocatòria
Es convoquen ajudes a les mancomunitats de la Comunitat Valenciana per a l'exercici 2007, destinades a finançar despeses de funcionament. L'import global màxim del present Programa és de 190.240,00 euros, finançat a càrrec de la línia de subvenció T1814000 "Foment i manteniment associacionisme local" inclosa en el Programa 125.10 d'administració local del Pressupost de la Generalitat per a l'exercici 2007.
Article 2. Bases
Les bases per les quals es regula la present Convocatòria, models de sol·licitud i documents complementaris seran els que figuren en annexos a aquesta orde.
Article 3. Delegació
Es delega el director general d'Administració Local per a la facultat de concedir aquestes ajudes, i se li autoritza perquè dicte les resolucions i adopte les mesures que calguen per al compliment i desenvolupament d'aquesta orde i resoldre totes les incidències que es plantegen en la seua interpretació i execució, de conformitat amb l'article 47 del Decret Legislatiu, de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.
Disposició final
La present Orde entrarà en vigor l'endemà de la seua publicació en el Diari Oficial de la Comunitat Valenciana.
Contra la present Orde, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà de la seua publicació, o, si es tracta d'una administració pública, realitzar el requeriment previ per a la seua derogació. També es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener i els articles 10, 44 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
València, 8 de maig de 2007
El conseller de Justícia, Interior i Administracions Públiques
Miguel Peralta Viñes
ANNEX I
Bases de la Convocatòria
Base 1. Objecte de la subvenció
L'objecte de la present Convocatòria és la concessió d'un programa d'ajudes econòmiques destinades a finançar les despeses de funcionament de les mancomunitats de municipis de la Comunitat Valenciana per a l'exercici 2007.
L'import global màxim destinat al present Programa és de 190.240,00 euros, finançat a càrrec de la línia de subvenció T1814000 ."Foment i manteniment de l'associacionisme local" inclosa en el Programa 125.10 d'administració local del Pressupost de la Generalitat per a l'exercici 2007.
Base 2. Requisits que hauran de reunir els beneficiaris
Podran sol·licitar les ajudes i ser beneficiaris d'aquestes les mancomunitats de la Comunitat Valenciana que tinguen homologats els seus Estatuts a l'acabament del termini de presentació de sol·licituds.
Base 3. Actuacions subvencionables
Seran subvencionables les despeses de funcionament corresponents al capítol I (despeses de personal) i al capítol II (despeses en béns corrents i serveis) de l'estructura econòmica del pressupost.
Base 4. Formalització de sol·licituds i termini de presentació
La sol·licitud d'ajuda haurà de presentar-se en el termini d'un mes des de l'endemà de la publicació de la present Convocatòria en el Diari Oficial de la Comunitat Valenciana, dirigida a la Direcció General d'Administració Local. La sol·licitud, es formalitzarà mitjançant el model que figura com a document 1, de l'annex II de la present Orde, i anirà acompanyada de la documentació següent:
Certificat del/de la secretari/ària de l'Acord adoptat per la Presidència de la Mancomunitat sobre la sol·licitud de l'ajuda econòmica (document 2 de l'annex II), en què s'incloguen els punts següents:
Facultat del president de la Mancomunitat per a sol·licitar aquest tipus d'ajudes econòmiques, així com per a subscriure tots els documents que puguen derivar-se del procediment de concessió.
Compromís de complir totes les condicions i obligacions imposades per les presents bases reguladores, Llei d'Hisenda Pública de la Generalitat Valenciana, Llei General de Subvencions i la resta de normativa vigent que se li aplique.
Les dades de l'entitat financera a què procedisca efectuar els pagaments per transferència, i s'haurà d'indicar la sucursal i el número de compte corrent, junt amb les seues respectives claus numèriques, tot això mitjançant la formalització de la corresponent fitxa de manteniment de tercers (alta d'entitat de crèdit) que figura com a document 3 en l'annex II de la present Convocatòria d'Ajudes.
S'haurà d'aportar, així mateix:
Certificat del/de la secretari/ària de la Mancomunitat del resum del pressupost de l'exercici corrent (document 4 de l'annex II), si ha sigut aprovat, i, en cas contrari, del pressupost prorrogat de l'exercici anterior, i ho farà constar expressament en aquest últim cas. En el supòsit de mancomunitats de recent creació, sense un primer pressupost aprovat, es podrà aportar, junt amb un escrit explicatiu de la situació especial en què es troba, un certificat del projecte de pressupost aprovat pel Ple, que siga indicatiu de les despeses corrents que es preveu que puguen haver en el primer exercici.
Si la sol·licitud no reuneix els requisits i documents que s'assenyalen en aquesta base, es requerirà l'interessat perquè, en un termini de deu dies, esmene la falta o acompanye els documents preceptius, amb indicació que, si així no ho fa, es considerarà que desisteix de la seua petició prèvia resolució, d'acord amb l'article 71, apartat 1, de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener.
Base 5. Criteris objectius d'atorgament de la concessió
La concessió de les subvencions a les mancomunitats s'efectuarà aplicant els criteris indicats a continuació:
Per a la distribució de la dotació pressupostària destinada a sufragar despeses de funcionament, es tindran en consideració els aspectes següents:
Nombre de municipis que integren la Mancomunitat amb població menor a 1.000 habitants.
Població total mancomunada.
c) Ràtio pressupost de la Mancomunitat per la mitjana de població dels municipis que la componen.
Coexistència de mancomunitats en un mateix àmbit territorial.
Ubicació dels municipis de la Mancomunitat en zona prioritària de promoció econòmica, d'acord amb el que disposa el Reial Decret 883/1989, de 14 de juliol, pel qual es crea i delimita la Zona de Promoció Econòmica de la Comunitat Valenciana i les seues modificacions.
Per tal d'evitar desequilibris en la seua distribució, podrà fixar-se un límit màxim, segons el nombre de sol·licituds presentades, que no podrà ser superat per cap de les ajudes concedides a cada una de les mancomunitats.
Base 6. Procediment de concessió de la subvenció
1.a) Es constituirà una comissió avaluadora, integrada pel director general d'Administració Local, que la presideix, o persona en qui delegue, i dues vocalies designades per aquest.
1.b) La Comissió elaborarà una proposta en relació amb l'admissió de les distintes sol·licituds presentades per les mancomunitats, i l'assignació de quantitats a cada una d'aquestes.
1.c) Posteriorment, la Comissió redactarà proposta de concessió d'ajudes i l'elevarà al director general d'Administració Local qui, per delegació del conseller, les adjudicarà mitjançant una resolució que serà publicada en el Diari Oficial de la Comunitat Valenciana.
2. El termini màxim per a resoldre serà el de dos mesos comptats des de l'últim dia hàbil per a la presentació de sol·licituds. La resolució que s'adopte serà notificada als sol·licitants.
3. L'eficàcia de la concessió de l'ajuda quedarà supeditada al compliment dels seus termes i condicions. La falta de presentació de la justificació de la despesa en el termini fixat donarà lloc a la pèrdua de la subvenció. Podran modificar-se els termes de la resolució si, en el mateix termini fixat per a la justificació de la despesa, s'alteren les condicions que van determinar la concessió l'ajuda.
Base 7. Òrgans competents per a l'ordenació, instrucció i resolució del procediment de concessió de la subvenció
La competència per a concedir i resoldre sobre les sol·licituds d'ajudes de les mancomunitats correspon al director general d'Administració Local.
L'ordenació i instrucció del procediment correspondrà a l'Àrea d'Administració Local.
Base 8. Quantia de les ajudes
La quantia de les ajudes serà determinada en el procés de selecció tenint en compte les disponibilitats pressupostàries i els criteris de selecció.
Base 9. Procediment de pagament
La transferència de la quantitat subvencionada es realitzarà una vegada justificada la realització de la despesa.
Base 10. Justificació de la subvenció
El beneficiari justificarà, abans de l'1 d'octubre de 2007, la realització de la despesa.
La justificació de l'aplicació dels fons es presentarà, en tots els casos, davant de la Direcció General d'Administració Local, i haurà d'efectuar-se mitjançant l'aportació d'una relació justificativa d'aquests, segons el model expressat en el document 5, de l'annex II, d'aquesta orde.
La conselleria de Justícia, Interior i Administracions Públiques es reserva el dret a realitzar totes les inspeccions que calguen per tal de confirmar els termes de la justificació efectuada.
En tot cas, la justificació de l'ajuda concedida es regirà pel que disposa l'article 30 de la Llei 38/2003, de 17 de novembre, General de Subvencions.
Base 11. Obligacions dels beneficiaris
Els beneficiaris d'aquestes ajudes estaran subjectes a les obligacions derivades del contingut de les presents bases, de la resolució de concessió de la subvenció i, en general de la normativa vigent que se li aplique. En tot cas, són obligacions de les mancomunitats beneficiades les establides en l'article 14 de la Llei 38/2003, de 17 de novembre, General de Subvencions.
Base 12. Revisió d'expedients
En els casos previstos en l'article 37 de la Llei General de Subvencions, els beneficiaris hauran de reintegrar la totalitat o part de la quantitat percebuda més els corresponents interessos de demora.
En els esmentats casos es procedirà a la incoació de l'oportú expedient que, amb audiència prèvia de la mancomunitat interessada, serà resolt pel director general d'Administració Local.
El falsejament o ocultació de dades i documents, en quant que afecten substancialment la concessió i lliurament de fons públics, donarà lloc a responsabilitat en l'orde jurisdiccional competent.
Base 13
Les ajudes que es concedisquen a l'empara de la present Orde tindran la consideració de subvencions públiques, i seran regides, en el no-disposat per aquesta, pels preceptes del Text Refós de la Llei d'Hisenda Pública de la Generalitat Valenciana, pels preceptes de caràcter bàsic tant de la Llei 38/2003, de 17 de novembre, General de Subvencions, com del Reial Decret 887/2006, de 21 de juliol, pel qual s'aprova el seu Reglament de desplegament, i la resta de normativa aplicable.
ANNEX II
Documents relacionats:
Sol·licitud d'ajudes.
Certificat Acord de la Presidència.
Alta d'entitat de crèdit.
Certificat resum pressupost aprovat.
Relació justificativa de despeses de funcionament.